बब्बर खालसा के निशाने पर सज्जन कुमार  
अंबाला में आरडीएक्स बरामद होने के मामले की जांच कर रही एजेंसियों को खबर मिली है कि सज्जन पर कड़कड़डूमा कोर्ट के पास हमला किया जाना था।
बब्बर खालसा ने कांग्रेस के पूर्व सांसद सज्जन कुमार पर हमले की साजिश रची थी। अंबाला में आरडीएक्स बरामद होने के मामले की जांच कर रही एजेंसियों को खबर मिली है कि सज्जन कुमार पर कड़कड़डूमा कोर्ट के आसपास हमला किया जाना था, जहां 1984 के सिख विरोधी दंगों को लेकर सज्जन कुमार पर केस चल रहे हैं।  खुफिया सूत्रों के मुताबिक बब्बर खालसा के आतंकवादियों ने कड़कड़डूमा कोर्ट नंबर−2 के आसपास रेकी भी की थी। इस साजिश का खुलासा होने के बाद सज्जन कुमार की सुरक्षा बढ़ाई जा रही है।  साथ ही पूर्व केंद्रीय मंत्री जगदीश टाइटलर की सुरक्षा बढ़ाने पर भी विचार किया जा रहा है। कोर्ट में दंगों की सुनवाई की तारीख से एक दिन पहले से वहां सुरक्षा बल तैनात किए जाएंगे।